Členské štáty majú povinnosť zasielať Eurostatu skutočné a plánované údaje na účely postupu pri nadmernom deficite dvakrát ročne, do 1. apríla a do 1. októbra. Vykazovanie na účely postupu pri nadmernom deficite v roku 2016 sa týkalo rokov 2012 až 2016. Údaje za rok 2016 sú údaje plánované vnútroštátnymi orgánmi, zatiaľ čo údaje za roky 2012 až 2015 sú skutočné údaje. V súlade s článkom 8 ods. 1 nariadenia (ES) č. 479/2009 Eurostat posudzuje skutočné údaje vykazované členskými štátmi, ale neposudzuje plánované údaje.

Eurostat sa počas notifikačného obdobia od jesenného termínu na zasielanie údajov (1. októbra) do zverejnenia údajov (21. októbra 2016) obrátil na národné štatistické úrady v každom členskom štáte so žiadosťou o ďalšie informácie a objasnenie v súvislosti s uplatňovaním účtovných pravidiel na konkrétne transakcie. Tento proces zahŕňal niekoľko kôl korešpondencie medzi Eurostatom a národnými štatistickými úradmi. Prvý súbor žiadostí o objasnenie bol zaslaný všetkým členským štátom do 6. októbra. Druhý súbor žiadostí bol zaslaný 25 členským štátom, tretí súbor 13 členským štátom a štvrtý súbor jednému členskému štátu. Eurostat požiadal určité členské štáty, aby poskytli revidované notifikačné tabuľky, revidované tabuľky základných účtov verejnej správy (t. j. ročné účty výdavkov a príjmov a štvrťročné finančné a nefinančné účty) a revidovaný dotazník k notifikačným tabuľkám. Vo väčšine prípadov predstavovali zmeny v údajoch uvedených v notifikačnom období v októbri 2016 opravy formálnych chýb a vnútorných nekonzistentností, ako aj úpravy uvedené v notifikačných tabuľkách alebo v súvisiacom dotazníku, alebo nesprávne zaznamenaných údajov v tabuľkách. Niekoľko zmien súviselo s osobitným metodickým usmernením, ktoré poskytol Eurostat, alebo s aktualizáciou zdrojových údajov.

Nariadenie (ES) č. 479/2009 obsahuje ustanovenie o uskutočňovaní konzultačných a metodických návštev. Zástupcovia GR ECFIN a Európskej centrálnej banky sa pravidelne zúčastňujú týchto návštev ako pozorovatelia. Konzultačné návštevy v členských štátoch sa uskutočňujú pravidelne (najmenej každý druhý rok) s cieľom preskúmať vykazované údaje, prešetriť metodické otázky, diskutovať na tému štatistických procesov a zdrojov uvedených v popisoch zdrojov a metód a posudzovať súlad s príslušnými účtovnými pravidlami (napríklad v súvislosti s vymedzením verejnej správy, časom zaznamenávania a s klasifikáciou transakcií a pasív verejnej správy).

Pravidelné konzultačné návštevy v rámci postupu pri nadmernom deficite sa v členských štátoch v posledných rokoch uskutočňovali častejšie. Ak sa Eurostat obráti na členský štát v špecifickej dôležitej veci, ktorú je možné vyriešiť len uskutočnením stretnutia s príslušnými orgánmi, môže sa zorganizovať ad hoc alebo technická návšteva tohto členského štátu.

V roku 2016 Eurostat uskutočnil konzultačné návštevy v rámci postupu pri nadmernom deficite do Belgicka (21. – 22. januára), Maďarska (15. – 16. februára), Grécka (17. – 19. februára a 22. – 24. marca), Nemecka (25. – 26. februára), Bulharska (29. februára – 1. marca), Luxemburska (15. – 16. marca), Litvy (19. – 20. mája), na Maltu (8. – 10. júna), do Dánska (19. – 20. septembra), Portugalska (9. – 11. novembra) a Českej republiky (22. – 23. novembra). Uskutočnili sa aj tri ad hoc návštevy do Grécka (27. – 28. júna), Maďarska (22. septembra) a Poľska (17. – 18. novembra). Eurostat takisto vykonal technickú návštevu (25. – 27. januára) a osobitnú návštevu (26. – 28. septembra) do Rakúska v súvislosti s prebiehajúcim vyšetrovaním možného nesprávneho vykazovania údajov.

Záverečné zistenia všetkých konzultačných návštev s opisom dohodnutých opatrení a súčasného stavu sa zasielajú Hospodárskemu a finančnému výboru a zverejňujú sa na webovom sídle Eurostatu. Realizácia týchto opatrení viedla v priebehu času k značnému zlepšeniu kvality údajov.

V roku 2016 Eurostat neuskutočnil žiadnu metodickú návštevu.

2.2.3.Osobitné poradenstvo Eurostatu

Členské štáty sa pravidelne obracajú na Eurostat s požiadavkami na objasnenie rôznych otázok z oblasti národných účtov týkajúcich sa budúcich alebo už uskutočnených operácií. Eurostat poskytuje poradenstvo v súlade s platnými uverejnenými usmerneniami. Od júla v záujme transparentnosti Eurostat uverejňuje všetky svoje listy obsahujúce rady bez toho, aby najskôr požiadal o súhlas dotknutý členský štát, čo bola predtým bežná prax. Celkovo bolo v roku 2016 uverejnených 19 listov.

2.2.4.Aktuálne metodické otázky

Vydanie Príručky o deficite verejných financií a verejnom dlhu (Manual on Government Deficit and Debt, MGDD) 2016 bolo uverejnené 4. marca a obsahuje kapitoly, ktoré sa prispôsobili ESA 2010 a zohľadňujú výsledky práce pracovnej skupiny pre metodické otázky v roku 2015.

Eurostat posúdil riadne uplatňovanie pravidiel ESA 2010 a skontroloval uplatňovanie svojich metodických rozhodnutí analýzou údajov vykázaných členskými štátmi v dotazníku k notifikačným tabuľkám, ako aj prostredníctvom rokovaní s národnými štatistickými úradmi počas konzultačných návštev v rámci postupu pri nadmernom deficite.

Eurostat poskytuje ďalšie materiály k metodickým usmerneniam o účtovných pravidlách na účely štatistiky postupu pri nadmernom deficite a o účtovných pravidlách v oblasti štatistiky financií verejnej správy, ktorými sa dopĺňajú všeobecné pravidlá ESA 2010. Uverejnenie usmernení patrí do právomoci Eurostatu po konzultácii so štatistickými úradmi členských štátov. Uverejnenie objasnení patrí do právomoci Eurostatu a sú v nich vysvetlené účtovné pravidlá pre niektoré veľmi osobitné otázky.

V roku 2016 Eurostat uverejnil tieto tri objasnenia: štatistické posudzovanie zmlúv PPP (4. marca), štatistické dôsledky nových právnych predpisov o riešení krízovej situácie bánk (31. marca) a štatistické zaznamenávanie príspevkov do vnútroštátnych fondov na riešenie krízových situácií za rok 2015 (26. septembra).

Štatistické zaznamenávanie PPP bolo predmetom rozsiahlych diskusií, najmä v súvislosti s Junckerovým investičným plánom pre Európu. Pokiaľ ide o Eurostat, ten vyvinul značné úsilie o objasnenie pravidiel o PPP zostavovateľom. Okrem objasnenia vydaného v marci a aktualizovanej kapitoly o PPP v MGDD Eurostat spolu s Európskou investičnou bankou vydal komplexnú príručku o PPP (Príručka o štatistickom posudzovaní PPP) 29. septembra.

V roku 2016 boli vytvorené dve pracovné skupiny, jedna v oblasti revíznej politiky (3. marca a 24. – 25. mája) a druhá o MGDD (13. – 14. septembra). Tá druhá sa zameriavala na metodické otázky, ktoré si vyžadovali hlbšie objasnenie a/alebo v prípade ktorých by sa mohli naplánovať usmernenia alebo aktualizované kapitoly MGDD. Zorganizovali sa aj tri špecializované stretnutia expertov, o príspevkoch na riešenie krízových situácií a o systéme ochrany vkladov (4. júla), o finančných konsolidačných agentúrach (14. novembra) a toxických dlhoch (15. novembra).

2.2.5.Konzistentnosť so základnými účtami verejnej správy

Termíny 1. apríl a 1. október stanovené v nariadení (ES) č. 479/2009 na zasielanie údajov boli zavedené s cieľom zabezpečiť súlad so základnými ročnými a štvrťročnými účtami verejnej správy, ktoré sa zasielajú Eurostatu v podobe rôznych tabuliek podľa metodiky ESA. Eurostat systematicky kontroluje, či sú oznámenia na účely postupu pri nadmernom deficite konzistentné so základnými účtami verejnej správy. Napríklad celkové údaje o výdavkoch a príjmoch verejnej správy by mali byť konzistentné so zaslaným údajom o deficite.

Údaje na účely postupu pri nadmernom deficite boli vo všeobecnosti konzistentné s účtami verejnej správy vykazovanými podľa ESA 2010, hoci existujú určité pochybnosti v súvislosti so súvahami týkajúcimi sa finančných aktív a pasív (stavov) a štvrťročných finančných účtov verejnej správy (tabuľka 27 ESA). Zjavné nezrovnalosti sa vyskytujú v prípade Bulharska, Cypru, Dánska, Nemecka, Grécka, Írska, Luxemburska, Portugalska, Španielska a menšie rozdiely v prípade Francúzska a Maďarska.

So zreteľom na čisté finančné transakcie pretrvávajú vo vykazovaní v októbri 2016 značné rozdiely v prípade Grécka už niekoľko rokov, situácia je teda rovnaká ako v predchádzajúcich oznámeniach. Eurostat v tejto súvislosti preto znovu zrušil publikovanie tabuľky 27 ESA a zmenil údaje za Grécko, ktoré sa použili v prípade agregátov za eurozónu a EÚ-28. Na riešení problému spolupracuje s gréckou národnou bankou a ECB.

Údaje o prebytku/deficite na účely postupu pri nadmernom deficite, o tvorbe hrubého fixného kapitálu a úrokových výdavkoch, ktoré vykázali členské štáty, boli úplne konzistentné s ročnými a štvrťročnými údajmi o výdavkoch a príjmoch verejnej správy (tabuľky 2 a 25 ESA). Aj pokiaľ ide údaje o ročnom dlhu a štvrťročnom verejnom dlhu (tabuľka 28 ESA), pri žiadnom členskom štáte sa nevyskytla žiadna odchýlka.

2.3.Uverejňovanie